Truslen om at blive væltet nærmer sig med hastige skridt for statsminister Mette Frederiksen (S). Hvis ikke hun har trykket på valgknappen 4. oktober ved Folketingets åbning - om blot 12 dage - så vil Radikale Venstre vælte regeringen med et mistillidsvotum. Men det betyder ikke nødvendigvis, at danskerne skal i stemmeboksen lige foreløbig. I et notat fra Folketingets ledelse, som TV2 Nord er i besiddelse af, fremgår det nemlig, at S-regeringen tidligst kan blive væltet 6. oktober under åbningsdebatten, og at statsministeren ikke er tvunget til at udskrive valget til afholdelse 3-4 uger senere, som er normal procedure. Hvis Radikale Venstre vælter Mette Frederiksen 6. oktober, overgår regeringen til at såkaldt forretningsministerium, som kun må drifte 'statens maskine'. Men Mette Frederiksen skal kun inden for 'rimelig frist' afholde et valg, og den frist kan vare adskillige uger. Her er de tre scenarier: Hun udskriver valg før åbningen Mette Frederiksen kan trykke på valgknappen, før Radikale Venstres deadline 4. oktober ved Folketingets åbning. Dermed vil valget blive udskrevet inden for 12 dage, og valget vil efter normale procedurer falde i slutningen af oktober. Ifølge Folketingsnotatet vil Folketinget stadig skulle samles til åbningsdagen 4. oktober. På samme måde skal partierne også stævne sammen to dage senere i den traditionsrige åbningsdebat. Radikale vælter regeringen Hvis Radikale Venstre holder ord, vil regeringen og Mette Frederiksen højest sandsynligt blive væltet 6. oktober under et punkt på åbningsdebatten. I så fald har Mette Frederiksen to valg. Enten skal hun udskrive valg, eller så skal hun træde tilbage og indløse en ny dronningerunde. Den sidste mulighed vil betyde, at der kan dannes en ny regering uden valg. På forhånd har Radikale Venstre dog afvist at trække valgtruslen tilbage, hvis de blot får en plads i en ny regering. Rekordlang valgkamp Hvis Mette Frederiksen skulle blive væltet, er hun ifølge det nye folketingsnotat ikke forpligtet til en hurtig afholdelse af valget. Hun kan i princippet udskrive valg til afholdelse i slutningen af november og dermed køre en valgkamp på næsten to måneder. Og de øvrige partier kan intet gøre for at forhindre det. Ifølge notatet skal det dog ske 'inden for rimelige frist'. Og hvad det betyder, er ikke nærmere defineret. Statsministeren må dog ikke trække valgdatoen så langt, at det umuliggør Folketingets arbejde, herunder at vedtage en finanslov senest 31. december.

Referat:
Om præcis to uger kan Mette Frederiksen blive væltet, hvis ikke hun har trykket på valgknappen inden da.